Кавказ зауэм хэкIуэда адыгэхэм я фэеплъ махуэм зыхуагъэхьэзыр
Дыгъуасэ КъБР-м и Правительствэм и УнафэщIым и къуэдзэ Портэ Галинэ иригъэкIуэкIащ Кавказ зауэм хэкIуэда адыгэхэм я фэеплъ махуэм зыхуэгъэхьэзырынымрэ ар егъэкIуэкIынымкIэ къызэгъэпэщакIуэ комитетым и зэIущIэ. Абы къызэхуэсахэм ягу къигъэкIыжащ, хабзэ хъуауэ, накъыгъэм и 20 — 21-хэм властым и органхэм, жылагъуэ зэгухьэныгъэхэм я лIыкIуэхэр, республикэм щыпсэухэр зыхэт дауэдапщэхэр Къэбэрдей-Балъкъэрым зэрыщрагъэкIуэкIыр. Iуэхугъуэ нэхъыщхьэхэр Налшык къалэм, Щхьэхуитыныгъэм и хадэм, къыщызэрагъэпэщ.
Кавказ зауэм хэкIуэда адыгэхэм я фэеплъым деж мы гъэми накъыгъэм и 20-м пасэрей адыгэ музыкэм и концерт сыхьэт 19-м щекIуэкIынущ, сыхьэт 20-м абдеж уэздыгъэу 101-рэ (Кавказ зауэр зэрекIуэкIа гузэвэгъуэ илъэси 101-м хуэдиз) щыщIагъэнэнущ.
Накъыгъэм и 21-м адыгэ щIалэгъуалэр къалэм и уэрам нэхъыщхьэм — Лениным и уэрамым ирикIуэнурэ Щхьэхуитыныгъэм и хадэм деж щызэхуэсынущ. Абдеж щрагъэкIуэкIыну пэкIум кърихьэлIэнущ КъБР-м и Парламентым и депутатхэр, Правительствэм хэтхэр, къалэхэмрэ районхэмрэ я щIыналъэ администрацэхэм я Iэтащхьэхэр, республикэм и жылагъуэ лIыкIуэхэр.
Сыхьэт 12-м къызэхуэсахэр зауэм хэкIуэдахэм зы дакъикъэкIэ яхуэщыгъуэнущ икIи удз гъэгъахэр фэеплъым деж щагъэтIылъынущ. Дауэдапщэхэр адэкIэ КъБР-м и Лъэпкъ музейм щекIуэкIынущ. Абы къыщызэIуахынущ ГъукIэпщокъуэ Щомыр пшахъуэм къыхищIыкIа сурэтхэм я гъэлъэгъуэныгъэ. «1763 — 1864» экспозицэр художникым триухуащ Кавказ зауэр къызэрыхъейрэ илъэс 250-рэ зэрырикъум.
Портэ Галинэ къыхигъэщхьэхукIащ фэеплъ дауэдапщэхэр мы гъэм республикэм накъыгъэр иухыху зэрыщекIуэкIынур. Абы хиубыдэу школхэм фэеплъ дерс хэхахэр къыщызэрагъэпэщынущ, зэIущIэхэр, тхылъ гъэлъэгъуэныгъэхэр ирагъэкIуэкIынущ, апхуэдэу КъБР-м, Къэрэшей-Шэрджэсым, Адыгейм я адыгэ газетхэм я номер зэхэт къыдагъэкIынущ. Кавказ зауэм хэкIуэда адыгэхэм я фэеплъыр гъэлъэпIэным хуэунэтIауэ зэфIагъэкIынухэм я планым зэпкърыхауэ хэплъа иужь, вице-премьерым зэIущIэм хэта псоми гу лъаригъэтащ мы лэжьыгъэм хабзэхъумэ органхэр жыджэру къыхыхьэн икIи шынагъуэншагъэр къызэрагъэпэщын зэрыхуейм.
КъБР-м и Iэтащхьэмрэ Правительствэмрэ
я пресс-IуэхущIапIэ.
